Euroopan talous- ja sosiaalikomitean lausunto aiheesta "Ehdotus Euroopan parlamentin ja neuvoston asetus, jolla muutetaan seuraavaa muutettua ehdotusta: Euroopan parlamentin ja neuvoston asetus lähtö- ja saapumisaikojen jakamista yhteisön lentoasemilla koskevista yhteisistä säännöistä 18 päivänä tammikuuta 1993 annetun neuvoston asetuksen (ETY) N:o 95/93 muuttamisesta"

(KOM(2003) 207 lopullinen - 2001/0140 (COD))

(2003/C 220/14)

Neuvosto päätti 28. toukokuuta 2003 Euroopan yhteisön perustamissopimuksen 80 artiklan 2 kohdan nojalla pyytää talous- ja sosiaalikomitean lausunnon edellä mainitusta ehdotuksesta.

Komitean työvaliokunta päätti 17. kesäkuuta 2003 antaa asian valmistelun "liikenne, energia, perusrakenteet, tietoyhteiskunta" -jaoston tehtäväksi.

Talous- ja sosiaalikomitea nimitti 18. ja 19. kesäkuuta 2003 pitämässään 400. täysistunnossa (kesäkuun 18. päivän kokouksessa) asian kiireellisyyden vuoksi yleisesittelijäksi Bo Greenin ja hyväksyi seuraavan lausunnon. Äänestyksessä annettiin 64 ääntä puolesta 2 pidättyessä äänestämästä.

1. Taustaa

1.1. Neuvoston asetuksen (ETY) N:o 95/93 10 artiklan 3 kohdassa(1) säädetään, että lähtö- ja saapumisajat, jotka jaetaan lentoliikenteen harjoittajalle, eivät oikeuta tuota lentoliikenteen harjoittajaa samaan lähtö- ja saapumisaikojen sarjaan seuraavalla vastaavalla aikataulukaudella, ellei lentoliikenteen harjoittaja voi osoittaa käyttäneensä näistä kyseessä olevalle ajanjaksolle jaetuista lähtö- ja saapumisajoista vähintään 80 prosenttia. Jollei voida osoittaa, että lähtö- ja saapumisaikojen sarjasta on käytetty 80 prosenttia, kaikki tuon sarjan lähtö- ja saapumisajat on sijoitettava aikapooliin. Näin ei kuitenkaan toimita tapauksissa, joissa käyttämättä jättäminen voidaan perustella asetuksen 10 artiklan 5 kohdassa säädetyllä tavalla ("käytä tai menetä" -sääntö).

1.2. Irakia vastaan maaliskuussa 2003 alkaneella sodalla ja näitä tapahtumia seuranneella poliittisella kehityksellä sekä äkillisen vakavan hengitystieoireyhtymän (Severe Acute Respiratory Syndrome, SARS) aiheuttaman epidemian puhkeamisella on ollut vakava vaikutus lentoliikenteen harjoittajien lentoliikennetoimintaan. Ne ovat johtaneet kysynnän merkittävään laskuun kesäkauden 2003 alussa.

1.3. Sen varmistamiseksi, ettei mainituille aikataulukausille jaettujen lähtö- ja saapumisaikojen käyttämättä jättäminen aiheuta tilannetta, jossa lentoliikenteen harjoittajat menettävät oikeutensa näihin lähtö- ja saapumisaikoihin, vaikuttaa tarpeelliselta säätää selkeästi ja yksiselitteisesti, että kyseinen aseellinen konflikti vaikuttaa mainittuihin aikataulukausiin haitallisesti.

1.4. Tästä syystä komissio ehdottaa, että asetukseen lisätään uusi 10 b artikla. Artiklan mukaan koordinaattoreiden olisi hyväksyttävä se, että jos lentoliikenteen harjoittajat ilmoittavat niille kesäkaudeksi 2003 jaettujen lähtö- ja saapumisaikojen käyttämättä jättämisen syyksi Irakin konfliktin, niille jaetaan nämä samat lähtö- ja saapumisajat seuraavaksi vastaavaksi aikataulukaudeksi (kesäkausi 2004).

1.5. Tärkeä näkökohta tässä ehdotuksessa on ajoitus. Niinpä ehdotetun säännön on tultava voimaan ennen 15. syyskuuta 2003, jotta koordinaattorit ja lentoyhtiöt voisivat suojata aiemmin saavutettuihin oikeuksiin perustuvat käyttämättömät lähtö- ja saapumisajat ennen tuota kyseisen aikataulujakson käyttöastelaskelman vahvistamisajankohtaa.

2. Yleishuomiot ja päätelmät

2.1. ETSK toistaa näkemyksensä, jotka se esitti vuoden 2003 lähtö- ja saapumisaikojen jakamisesta 11. syyskuuta 2001 jälkeen(2). Komitea kannattaa komission ehdotusta niiltä osin, kuin siinä otetaan huomioon poikkeukselliset olosuhteet ja taataan koordinaattoreille oikeudellinen varmuus.

2.2. Koordinaattorit ovat vaarassa joutua oikeudellisten toimien kohteeksi, jos "käytä tai menetä" -sääntö jätetään epäselväksi ja tulkinnanvaraiseksi.

2.3. Tämän lisäksi ehdotus lisää lentoliikenteen harjoittajien suunnitteluvarmuutta.

2.4. Komitea kuitenkin kiinnittää toimielinten huomiota siihen, että lähtö- ja saapumisaikojen takaaminen lentoliikenteen harjoittajille ei saa johtaa epäreiluun kilpailuun niin, että uusien liikenteenharjoittajien pääsy markkinoille estyy.

Bryssel 18. kesäkuuta 2003.

Euroopan talous- ja sosiaalikomitean

puheenjohtaja

Roger Briesch

(1) Neuvoston asetus (ETY) N:o 95/93, annettu 18 päivänä tammikuuta 1993, lähtö- ja saapumisaikojen jakamista yhteisön lentoasemilla koskevista yhteisistä säännöistä (EYVL, L 14, 22.1.1993, s. 1) - TSK:n lausunto: EYVL C 339, 31.12.1991, s. 41.

(2) Ehdotus Euroopan parlamentin ja neuvoston asetukseksi neuvoston asetuksen (ETY) N:o 95/93, annettu 18 päivänä tammikuuta 1993, lähtö- ja saapumisaikojen jakamista yhteisön lentoasemilla koskevista yhteisistä säännöistä muuttamiseksi - ETSK:n lausunto: EYVL C 125, 27.5.2002, s. 74.